予戲作水墨四紙張慶符有詩因用其韵
作者：胡銓
朝代：宋

paragraphs: 姑孰先生方遣化，饑食饞涎餐餠畫。
信知詩必窮乃工，忍窮誰復如公者。
崎嶇我已羈江湖，僂肩如我世恐無。
從來畫亦窮乃妙，兩窮相值真堪吁。
平生笑坡誇四板，祇愛丹青非道眼。
豈如淡墨出天然，雪欲來時水雲晚。
先生一見輒傾倒，回觀濁世秋毫小。
不須更羨釣魚翁，已自超然遊漢表。